钦定古今图书集成/理学汇编/学行典/第118卷 > 刘向说苑 > 《敬慎》
## 钦定古今图书集成/理学汇编/学行典/第118卷 > 刘向说苑 > 《敬慎》

颜回将西游，问于孔子曰：“何以为身？”孔子曰：“恭敬忠
信，可以为身。恭则免于众，敬则人爱之，忠则人与之，
信则人恃之。人所爱，人所与，人所恃，必免于患矣。可
以临国家，何况于身乎？故不比数而比疏，不亦远乎？
不修中而修外，不亦反乎？不先虑事，临难乃谋，不亦
晚乎！”

凡司其身，必慎五本：“一曰柔以仁；二曰诚以信；三曰
富而贵，毋敢以骄人。四曰恭以敬；五曰宽以静。”思此
五者，则无凶命。用能治敬以助天时，凶命不至而祸
不来。敬人者，非敬人也，自敬也；贵人者，非贵人也，自
贵也。是故君子敬以成其名，小人敬以除其刑。奈何
无戒而不慎五本哉！